b"\n_START_ARTICLE_\nKonferencen for Europ\xc3\xa6iske Kirker\n_START_PARAGRAPH_\nKonferencen for Europ\xc3\xa6iske Kirker (KEK) (p\xc3\xa5 engelsk Conference of European Churches) er et f\xc3\xa6llesskab af ca. 115 ortodokse, anglikanske, gammelkatolske og protestantiske kirker og kirker\xc3\xa5d i Europa. Den russisk-ortodokse kirke suspenderede sit medlemskab i 2008. I Danmark er Baptistkirken, Metodistkirken og Folkekirken medlemmer af KEK. Danske Kirkers R\xc3\xa5d er associeret organisation i forhold til KEK. Folkekirkens mellemkirkelige R\xc3\xa5d varetager folkekirkens kontakt til KEK.\n_START_SECTION_\nStruktur\n_START_PARAGRAPH_\nKEKs sekretariat er placeret i Bruxelles og Strasbourg. KEKs h\xc3\xb8jeste myndighed er generalforsamlingen som finder sted hvert 5. \xc3\xa5r. Sidste generalforsamling fandt sted i Budapest i 2013.  N\xc3\xa6ste generalforsamling finder sted i 2018 i Novi Sad i Serbien.  _NEWLINE_Generalforsamlingen v\xc3\xa6lger en hovedbestyrelse (governing board) med for tiden 20 medlemmer. For tiden er sognepr\xc3\xa6st Christian Roar Pedersen fra Aalborg Stift suppleant i hovedbestyrelsen. Hovedbstyrelsen v\xc3\xa6lger ved hver generalforsamling et pr\xc3\xa6sidium best\xc3\xa5ende af en pr\xc3\xa6sident og to vicepr\xc3\xa6sidenter. Pt best\xc3\xa5r pr\xc3\xa6sidiet af biskop Christopher Hill\xc2\xa0fra Church of England (pr\xc3\xa6sident) samt domprovst Karin Burstrand fra Svenskakyrkan og metropolitan Emmanuel fra den gr\xc3\xa6sk-ortodokse kirke i Frankrig (vicepr\xc3\xa6sidenter).\n_START_SECTION_\nKEK's arbejdsomr\xc3\xa5der\n_START_PARAGRAPH_\nKEK arbejder med disse fagomr\xc3\xa5der:  _NEWLINE_Dialog med politiske institutioner i Europa_NEWLINE_Ekklesiologi og teologisk samtale_NEWLINE_Fredsopbygning og forsoning_NEWLINE_Menneskerettigheder_NEWLINE_Besk\xc3\xa6ftigelse og samfundsforhold_NEWLINE_Bioetik_NEWLINE_Uddannelse og medborgerskab_NEWLINE_Migration og asyl sammen med partnerorganisationen Churches Commission for Migrants in Europe_NEWLINE_EU-politik og -lovgivning_NEWLINE_Fra dansk side er dr.theol Ulrik Becker Nissen fra Aarhus Universitet aktiv i KEK's arbejde med bioetik. Det handler blandt andet om at formulere et kristent modsvar til de etiske dilemmaer, der melder sig i forhold til genteknologi, genmodifikation, aktiv d\xc3\xb8dshj\xc3\xa6lp, kloning mm. _NEWLINE_Desuden er lektor Hanna Broadbridge, medlem af Folkekirkens Mellemkirkelige R\xc3\xa5d, formand for arbejdsgruppen vedr udddannelse og medborgerskab. Her har Broadbridge blandt andet videreformidlet Folkekirkens gode resultater med Skole-Kirke-samarbejdet. _NEWLINE_Menneskerettigheder har st\xc3\xa5et p\xc3\xa5 dagsordenen siden grundl\xc3\xa6ggelsen af KEK. KEK overv\xc3\xa5ger Helsinki-processen og dr\xc3\xb8fter nationale mindretal, racisme, fremmedhad og religionsfrihed i Europa med Den Europ\xc3\xa6iske Sikkerheds- og Samarbejdsorganisation, OSCE. Blandt andet derigennem bygges bro til sm\xc3\xa5 europ\xc3\xa6iske mindretalskirker som flere steder ikke lever i frihed og sikkerhed.\n_START_SECTION_\nKonfliktl\xc3\xb8sning\n_START_PARAGRAPH_\nKEK har i en r\xc3\xa6kke sammenh\xc3\xa6nge deltaget i konfliktl\xc3\xb8sning blandt andet i det tidligere Jugoslavien, herunder ogs\xc3\xa5 Kosovo og Makedonien. _NEWLINE_Under Natos strid med Jugoslavien var KEK med til at tilvejebringe en afslutning p\xc3\xa5 krigen og en fredsl\xc3\xb8sning blandt andet ved at indkalde kirkelederne i omr\xc3\xa5det og inddrage dem i forhandlinger mellem de stridende parter. I Eks-Jugoslavien er KEK med til at bringe ortodokse, romersk katolske og protestantiske kirker sammen. I f\xc3\xa6lles projekter medvirker KEK aktivt til forsoningsprocessen i det opsplittede omr\xc3\xa5de. _NEWLINE_I Makedonien har KEK v\xc3\xa6ret v\xc3\xa6rt for samtaler mellem ledere af kirker og trossamfund i republikken Makedonien som led i bestr\xc3\xa6belserne for at forhindre en optrapning af konflikten mellem landets albansk-talende mindretal og dets slavisk-talende flertal. KEK overv\xc3\xa5ger p\xc3\xa5 lignende m\xc3\xa5de situationer i Europas andre br\xc3\xa6ndpunkter.\n_START_SECTION_\nKEK og katolikkerne\n_START_PARAGRAPH_\nDen romersk katolske kirke er ikke medlem af KEK. Men der er t\xc3\xa6t kontakt mellem KEK og R\xc3\xa5det for de europ\xc3\xa6iske Bispekonferencer (CCEE), som repr\xc3\xa6senterer alle romersk katolske bispekonferencer i Europa. Det resulterer blandt andet i f\xc3\xa6lles projekter og i \xc3\xb8kumeniske m\xc3\xb8der.\n_START_SECTION_\nEt barn af den kolde krig\n_START_PARAGRAPH_\nKEK blev dannet p\xc3\xa5 Hotel Nyborg Strand i Danmark i 1959 under den kolde krig. Europa var p\xc3\xa5 den tid et splittet kontinent, og for kirkefolk var det en vigtig opgave at fremme mellemfolkelige og mellemkirkelige forbindelser hen over jernt\xc3\xa6ppet, hvor det var muligt. KEKs fjerde generalforsamling i 1964 var et h\xc3\xa5ndgribeligt udtryk for det: Med begejstret st\xc3\xb8tte fra Danmarks dav\xc3\xa6rende kirkeminister, socialdemokraten Bodil Koch, blev den afviklet p\xc3\xa5 M/S Bornholm i rum s\xc3\xb8 for at \xc3\xb8sttyske delegater kunne v\xc3\xa6re med, selv om de ikke kunne f\xc3\xa5 visum til Danmark. _NEWLINE_Et n\xc3\xa6rt samarbejdsforhold mellem protestantiske og ortodokse kirker i Europa er et af de vigtigste resultater af KEKs og andre mellemkirkelige organers indsats gennem mere end 40 \xc3\xa5r._NEWLINE_KEK er en vigtig brobygger og kirkelig akt\xc3\xb8r og arbejder aktivt for, at kirker vinder mere terr\xc3\xa6n i Europa."